Liderul PSD Liviu Dragnea a susținut o conferință de presă, luni după-amiază, după întâlnirea în Biroul Permanent cu cei care l-au contestat la CEx.

La sfârșitul conferinței, o jurnalistă l-a întrebat dacă mai are curajul să trimită mesaje de mobilizare la vot. Redăm mai jos întreg dialogul dintre jurnalistă și Liviu Dragnea. La sfârșitul schimbului dur de replici, Dragnea a plecat nervos, nu înainte să-i spună reporterului: „Chiar îmi pare rău că v-am răspuns!”.

Reporter: Mai aveți curajul să dați SMS-uri de mobilizare la referendum, peste două săptămâni?

Liviu Dragnea: Cred că ar trebui să dea secretarul general (n.r. Marian Neacșu).

Reporter: Credeți că domnul Neacșu este potrivit să mobilizeze lumea la vot?

Liviu Dragnea: Nu știu. Eu știu? Fiecare cu curajul lui.

Reporter: Îi doriți un dosar penal domnului Neacșu?

Liviu Dragnea: Doamne ferește, nu! Nu puteți să puneți întrebarea asta. Sincer, nu mă așteptam să puneți întrebarea asta. Da’ cum puteți să spuneți că îi doresc dosar penal cuiva?

Reporter: Dumneavoastră aveți un dosar penal...

Liviu Dragnea: Păi, și spuneți că eu îi doresc dosar penal…?

Reporter: ...și o condamnare în sine.

Liviu Dragnea: Spuneți că eu îi doresc dosar penal domnului Neacșu?

Reporter: Nu știu, vreți ca dânsul să trimită aceste SMS-uri.

Liviu Dragnea: Chiar îmi pare rău că v-am răspuns. La revedere! O zi bună!

Liviu Dragnea a fost condamnat definitiv, în data de 22 aprilie 2016, de ICCJ, la 2 ani de închisoare cu suspendare, în dosarul „Referendumul”. Dragnea a fost acuzat de procurorii DNA că a pus la punct un sistem național de influență prin care a fraudat votul la referendumul de demitere a președintelui Traian Băsescu, din 29 iulie 2012.

În 2012, Liviu Dragnea era secretar general al PSD, aceeași funcție pe care o ocupă azi Marian Neacșu. Neacșu, până nu demult un apropiat al liderului PSD, se află pe lista membrilor CEx care au semnat scrisoarea anti-Dragnea.